b'\n_START_ARTICLE_\nHawkins-luokka (risteilij\xc3\xa4)\n_START_SECTION_\nSuunnittelu\n_START_PARAGRAPH_\nAmiraliteetti aloitti uuden risteilij\xc3\xa4luokan suunnittelun vuonna 1915 poistamaan Saksan keisarikunnan laivaston aseistettujen saarronmurtajien ja kaappareiden valtameriliikenteelle aiheuttamaa uhkaa. T\xc3\xa4m\xc3\xa4 oli seurausta saksalaisten risteilij\xc3\xb6iden jahtaamiseen tarvittujen risteilij\xc3\xb6iden hajaantumisesta maailmanmerille elokuusta joulukuuhun 1914 ja samanaikaisesti ei ollut vastaavia aluksia k\xc3\xa4ytett\xc3\xa4viss\xc3\xa4 joukkojenkuljetussaattueiden suojaamiseen. Kes\xc3\xa4kuussa 1915 Amiraliteetti pyysi suunnitteluvirastolta parannetun Birmingham-luokan piirustuksia. Aluksilla tuli olla mainittua luokkaa raskaampi aseistus, suurempi nopeus ja pidempi toiminta-aika. Suunnitteluvirasto esitti 9\xc2\xa0000 tonnin runkoa erilaisilla aseistusvaihtoehdoilla. Vaihtoehtoina olivat kahdeksasta kuuteentoista kappaletta kuuden tuuman tykkej\xc3\xa4 tai seka-aseistus kaksi 9,2 tuumaa ja kahdeksan 6 tuuman tykki\xc3\xa4. Mutta esityksest\xc3\xa4 huolimatta alukset aseistettiin 7,5 tuuman tykeill\xc3\xa4, joiden ampumatarvike painoi 200 naulaa.'